વડાપ્રધાન નરેન્દ્ર મોદીની માફક જ નીતિશકુમારે પણ વિકાસનાં વિરાટ વચનોની સ્પર્ધા માંડી છે. આગવી મતબેંકોના મતવિભાજનને અટકાવવા માટે કોંગ્રેસ અને લાલુપ્રસાદ સાથે ‘ઝેરનાં પારખાં’ જેવું મહાગઠબંધન રચવા છતાં મોદી મેજિકને બેઅસર કરવામાં સંશય જણાતાં મોદીની જ ડીએનએવાળી ટીકાને બિહારના સ્વાભિમાન સાથે જોડીને નીતિશકુમારે વિકાસના મુદ્દા સાથે બિહારી અસ્મિતાના મુદ્દાનું મિશ્રણ તૈયાર કર્યું છે. સ્વાભિમાનનું રાજકારણ હંમેશાં ‘અપમાન’ને સામે રાખીને ખેલી શકાય છે. નીતિશકુમારે પોતાની વ્યક્તિગત ટીકાને બિહારના અપમાનનું રૂપ આપવા અને તેની સાર્વજનિક અપીલ ઊભી કરવા બિહારીઓનાં નખ, વાળ અને લોહીના લાખો સેમ્પલ ડીએનએ ટેસ્ટ માટે મોદીને મોકલવાનો પેંતરો પણ અજમાવી જોયો.